روسیا خاریجی ایشلر ناظیری سرگئی لاوروو روسیانین بیرطرف‌لی تحریم لر و تیجارت محاربه‌لری داخیل اولماقلا، هر نوع شانتاژ و تضییقی رد ائتدیگینی بیلدیردی.
روسیا خاریجی ایشلر ناظیری سرگئی لاوروو مسکوادا کئچیریلن 2-جی اولوسلار آراسی پارلامئنتاریزمین اینکیشافی فوروموندا ایشتیراک ائتدی.
بورادا چیخیش ائدن لاوروو دونیانین بیر چوخ یئرینده موناقیشه‌لرین باش وئردیگینه دقت چکدی، پارلامئنت دیپلوماسی‌نین اؤلکه‌لر آراسیندا اعتبارین قورونماسینا و اولوسلار آراسی پروبلئم‌لرین حل ائدیلمه‌سینه کؤمک ائتدیگینی دیله گتیردی.
آنایاسایا قارشی ضربه‌لرین تشکیل ائدیلمه‌سی و دستکلنمه‌سی‌نین قبول ائدیلمز اولدوغونو وورغولایان ناظیر: "بئله بیر تطبیقی بیر چوخ اؤلکه طرفیندن بیرلشمیش میللت‌لر تشکیلاتی‌نین قطعنامه‌لرینده قینانیب. بیرطرف‌لی تحریم لر و تیجارت محاربه‌لری داخیل اولماقلا، هر نوع شانتاژ و تضییقی رد ائدیریک" دئدی.
دومانین صدری ویاچسلاو ولودین ده پارلامئنت لرین اورتا دوغو و قوزیی افریقا‌داکی کیمی مسئله‌لرین حلی اوچون بیرلیکده سعی گؤسترمه‌لری‌نین واجیب اولدوغونو وورغولادی.
ولودین اولوسلار آراسی حقوقون قورونماسی‌نین اهمیتینه دقت چکه‌رک: "امریکانین باشقا اؤلکه‌لره اؤز دموکراسینی سیریماسی اولوسلار آراسی حقوقون پوزولماسینا و سیاسی ساحه‌ده شوک ائدیجی حادثه‌لره سبب اولا بیلر" دئیه بیلدیردی.
روسیا فدراسیون شوراسی‌نین صدری والنتینا ماتوینکو پارلامئنتاریزمین دونیا مدنیتی‌نین ان بؤیوک اوغورو اولدوغونو بیلدیردی.
پارلامئنتاریزمین اؤلکه‌لر آراسیندا مثبت علاقه‌لرین یارادیلماسینا یاردیم ائتدیگینی وورغولایان ماتوینکو: "دونیا بو گون یئنی تهدیدلرله اوز-اوزه‌دیر. اولوسلار آراسی اعتیمادین تعمین اولونماسی اوچون یئنی پارلامئنتر موناسیبت‌لری اینکیشاف ائتدیرمکله ائتنیک قروپ‌لار آراسیندا مثبت موناسیبت‌لری تعمین ائتملیگیک" ایفاده‌لرینی ایشلتدی.
